Úvodné slovo ministra

Vážený pán predseda, vážení kolegovia, 

V dňoch 7. - 8. novembra 2007 som sa zúčastnil na seminári k reforme bezpečnostného sektora, ktorý v Kapskom Meste v Juhoafrickej republike (JAR) usporiadalo Ministerstvo zahraničných vecí SR v spolupráci s Ministerstvom zahraničných vecí JAR. Seminár pod názvom „Zvyšovanie podpory OSN pre SSR v Afrike: africká perspektíva“ som otvoril a jeho úvodnej časti predsedal spolu s ministerkou zahraničných vecí Nkosazana Dlamini Zuma.

Seminár bol jedným z významných pokračovaní odborných aktivít v oblasti reformy bezpečnostného sektora (SSR), ktoré SR odštartovala v lete 2006, vyvrcholením ktorých bola otvorená tematická diskusia Bezpečnostnej rady OSN počas slovenského predsedníctva v tomto orgáne dňa 20. februára 2007. Následne bolo prijaté predsednícke vyhlásenie BR OSN č. 3/2007, ktoré o.i. priamo privítalo spoločný zámer SR a JAR zorganizovať do konca roku 2007 seminár k skúsenostiam a výzvam v oblasti reformy bezpečnostného sektoru v Afrike. 

Priebeh a výsledky seminára možno hodnotiť ako nadmieru uspokojivé. S ministerkou zahraničných vecí JAR sme sa zhodli, že budeme informovať o záveroch seminára predsedníctvo EÚ a Africkej Únie s tým, aby jeho závery, spracované vo forme vyhlásenia spolupredsedov (ktoré tvorí prílohu materiálu, ktorý predkladám) boli zohľadnené v záverečnom dokumente, ktorý bude prijatý počas nadchádzajúceho summitu EÚ - Afrika.
V tomto smere som svojimi listami informoval portugalského a ghanského ministra zahraničných vecí a na zasadnutí Rady pre všeobecné záležitosti a vonkajšie vzťahy v Bruseli (19. - 20.11.2007) som v kontexte prípravy summitu EÚ – Afrika  pripomenul dôležitosť agendy SSR, ktorá sa bytostne týka aj afrických krajín. Rád by som uviedol, že slovenská strana vyvinie maximálne úsilie, aby boli výsledky vyššie uvedeného seminára k SSR reflektované v záverečnom dokumente decembrového summitu EÚ – Afrika. 

Zároveň som v dňoch 7. - 10. novembra 2007 uskutočnil oficiálnu bilaterálnu návštevu JAR, ktorá sa konala na pozvanie ministerky zahraničných vecí JAR  Nkosazana Dlamini Zuma. V rámci programu oficiálnej návštevy som rokoval s juhoafrickou partnerkou, s  predsedníčkou Národného zhromaždenia JAR Balekou Mbete, s predsedom vlády Západokapskej provincie Ebrahimom Rasoolom a ďalšími predstaviteľmi. Stretol som sa tiež s novým honorárnym konzulom SR v Kapskom Meste Geoffrey Ashmeadom. 
Počas návštevy bola podpísaná medzivládna dohoda medzi SR a JAR o zrušení vízovej povinnosti pre držiteľov diplomatický a služobných a pasov. 

Bilaterálna návšteva prispela k prehĺbeniu vzájomných stykov a politického dialógu, čím vytvorila lepšie predpoklady na rozvoj stykových aktivít na najvyššej úrovni medzi SR a JAR.

Ďakujem Vám za pozornosť.

Vypracovala: Soňa Budayová
Schválil: Ivan Lančarič, VO ODKJ